Torsdag blev det slået fast med syvtommersøm.

Kevin Magnussen kører hos Haas i sæsonen 2020.

Det bekræfter teamchef Günther Steiner over for blandt andre TV3 Sport forud for det det belgiske grandprix på Spa-banen, der køres i weekenden.

Kevin Magnussens nuværende kontrakt med Haas har hele tiden løbet til og med 2020, men det har før nu ikke været sikkert, om danskeren dermed også var garanteret et sæde i den kommende sæson.

Hvem der får det andet sæde hos det amerikanske team næste sæson, er endnu uvist.

Torsdag blev det bekræftet, at Valtteri Bottas fortsætter hos giganten Mercedes som Lewis Hamiltons holdkammerat.

Og dén udmelding kan potentielt sætte gang i en større kørerrokade.

Et fransk medie meddelte nemlig tidligere på ugen, at Mercedes' juniorkører Esteban Ocon har skrevet kontrakt med Renault, og dermed kan det ligne et exit hos det franske hold for Nico Hülkenberg.

Romain Grosjean er dog stadig i spil til det andet sæde hos Haas.

Franskmandens fremtid afgøres med al sandynlighed inden længe, når de resterende dominobrikker i Formel 1-feltet begynder at falde på plads i løbet af efteråret.

Tidligere på sommeren blev det meldt ud, at Alexander Albon har erstattet Pierre Gasly hos Red Bull, og dermed rykker Gasly ned til Toro Rosso.

Husk, at du altid kan læse alt fra løbsweekenderne her hos B.T. Vi dækker kvalifikation og løb live, mens der altid er mulighed for at chatte med vores Formel 1-korrespondent Peter Nygaard i forbindelse med træningerne.